
A hypophysis adenilát-cikláz aktiváló polipeptid gén polimorfizmusának vizsgálata PCR-SSCP módszerrel

A mai világban a növekvő népesség miatt nő az állati eredetű élelmiszerek iránti kereslet. Ezen igények kielégítéséhez növelni kell az előállított hús és tej mennyiségét. A molekuláris biológia fejlődésével egyre több tanulmány foglalkozik olyan genetikai polimorfizmusok kimutatásával, melyek pozitív hatással bírnak a szarvasmarha értékmérő tulajdonságaira. Ily módon a hypophisis adenilát cikláz aktiváló polipeptid (PACAP) meghatározó szerepet tölthet be a szarvasmarha értékmérő tulajdonságaiban, mivel bizonyították, hogy szerepe van a fejlődésben, növekedésben és szaporodásban is.
Dolgozatunkban a PACAP gén öt exonját vizsgálva kerestünk polimorfizmusokat PCR-SSCP módszerrel. A PCR-SSCP során az öt exont tíz szakaszra osztottuk fel.Célunk továbbá az volt, hogy az azonosított polimorfizmusokat a magyar szürke, magyar tarka, holstein, charolais, angus, gatacko és busa fajtákban PCR-RFLP módszerrel megvizsgálni.
Vizsgálataink során a DNS izolálás után PCR reakcióval felsokszoroztuk az általunk kiválasztott DNS szakaszt, majd SSCP módszerrel polimorfizmusokat kerestünk. Az 1-es és 4-es exonban 1-1 konformerek közötti eltérést detektáltunk. Mivel a polimorfizmus pontos helyéről az SSCP nem ad felvilágosítást, ezért a PCR termék tisztítása után a mintákat szekvenáltattuk.
A szekvenálás eredményeképpen egy polimorfizmus volt kimutatható:
Az 602_603insT polimorfizmus mutatható ki az 1. exonban. A 602_603insT hatására egy új restrikciós hasító hely jelent meg a génben, mely az SspI restrikciós endonukleázzal emészthető. A 4. exonban nem volt jelen polimorfizmus, mivel a szekvencia azonos volt minden vizsgált mintában, az SSCP módszer során csak a konformerek elkülönültek. Az 5-ös exonban lévő G3909A polimorfizmust eddigi tanulmányokban vizsgálták, és azt találták, hogy ez az SNP előnyös asszociációt mutat a testhosszal és a tömeggel. Öt szarvasmarha fajtában vizsgáltuk RFLP módszerrel ezt az SNP-t. Az általunk vizsgált fajtákban nem lehetett kimutatni a polimorfizmus jelenlétét.



